"Las 6 maravillas de Baladre", una campanya en referència a les sis places del barri
11 d’agost 2023

![](/media/v0lhxoap/img_9867_c.jpg?width=850&height=566.6666666666666)

El departament de Participació Ciutadana, la SAG i la Tinència d'Alcaldia de Baladre han presentat este matí la campanya de sensibilització i neteja del barri Baladre per places _Las 6 maravillas de Baladre_, que es realitzarà tots els diumenges de setembre i els dos primers d'octubre a partir de les 9 del matí, començant el dia 3 de setembre per la plaça Echegaray. Es farà partícip a tota la ciutadania en general i es manarà als diferents teixits associatius de la ciutat, perquè puguen participar en estes accions.

A la presentació de la campanya ha assistit l'alcalde de Sagunt, Darío Moreno; i han participat la regidora de Participació Ciutadana, María Rubio; i el tinent d'alcalde de Baladre, Raúl Palmero.

«**Esta campanya és una campanya de conscienciació i sensibilització on es farà una neteja de cadascuna de les places. El que volem és que hi haja una àmplia participació de tota la ciutadania, i no únicament la del barri Baladre. Està obert a tota la ciutadania perquè participe activament**», ha assegurat María Rubio.

Raúl Palmero, per part seua, ha assenyalat: «**Seran jornades lúdic-festives on s'intentarà visibilitzar la neteja. És molt important que posem l'accent en la conscienciació que el barri és de tots i totes. Són iniciatives que van en la tendència que volem desenvolupar des de l'Ajuntament i l'equip de Govern. Creiem que és important que apostem per millorar la qualitat de vida i el benestar dels veïns i veïnes del barri**».

Una setmana abans de cada jornada s'informarà els veïns i veïnes de les places on s'actuarà que és necessari que col·laboren. A més, es repartirà un xicotet passaport del barri que s'anirà encunyant, en el qual les persones que completen un mínim de 3 caselles (3 jornades de neteja) tindran accés a un xicotet piscolabis l'últim dia. Així mateix, el tinent d'alcalde de Baladre, Raúl Palmero, ha afegit: «**la SAG col·laborarà amb bosses de fem, amb material per a netejar i amb el suport de recursos humans**».

Este programa s'ha consensuat amb el Consell de Barri Baladre, que està format per Poble Unit, Dones Príncep de la Pau, AA.VV. Baladre, Col·lectiu àrab, A.C Falla Baladre, CEIP Baladre, CEIP Pinaeta i dones de Baladre.

La campanya té els eixos transversals de generar sentiment de barri, implicació en la seua cura i fomentar el civisme amb la finalitat de millorar la zona. Així mateix, es pretén conscienciar que el barri és de tots i totes, i per això, hem de tindre'l net i col·laborar en la seua adequació.

Esta campanya, el nom de la qual fa referència a les sis places d'este barri, compta amb un cartell que mostra sis balcons incidint en la importància de la diversitat del barri, les seues places i amb la gamma cromàtica s'intenta unificar el sentiment de barri.

*   [](http://www.facebook.com/sharer.php?u=https://aytosagunto.es/va/actualitat/las-6-maravillas-de-baladre-una-campanya-en-referencia-a-les-sis-places-del-barri/ "Facebook")
*   [](http://twitter.com/share?url=https://aytosagunto.es/va/actualitat/las-6-maravillas-de-baladre-una-campanya-en-referencia-a-les-sis-places-del-barri/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/las-6-maravillas-de-baladre-una-campanya-en-referencia-a-les-sis-places-del-barri/ "Linked In")
*   [](mailto:?body=https://aytosagunto.es/va/actualitat/las-6-maravillas-de-baladre-una-campanya-en-referencia-a-les-sis-places-del-barri/)